
Termesztéstechnológiai fejlesztések összehasonlító vizsgálata szabadföldi tojásgyümölcs-termesztés során

2012-ben a Soroksári Kísérleti Üzemben folytatott kísérletünkben a ráfordítások és az eredményesség kapcsolatát vizsgáltuk, szabadföldi tojásgyümölcs-termesztés során, egy speciális, szabadföldi zöldmunka, valamint a tenyészidőszak alatt kijuttatott tápoldat intenzitásának hatását a leszedhető termések mennyiségére. Az eredmények kiértékelésénél azt láttuk, hogy zöldmunka hiányában nem érdemes nagyobb tápanyagmennyiséget alkalmazni, a zöldmunka azonban várakozásainkat felülmúlva mintegy 12-14%-kal növelte a terméseredményeinket.
2014-ben ugyanezen a helyszínen ugyanazon fajtával, ugyanolyan termesztéstechnológiával hasonló kísérletet állítottunk be. Zöldmunkát ezúttal az állomány egészén végeztünk, a fejtrágya intenzitásának vizsgálatát pedig ismét elvégeztük, egyúttal kísérletet tettünk a terméseredmények további növelésére a tenyészterület csökkentése által, amit szintén a zöldmunka tesz lehetővé. Azt vizsgáltuk, milyen összefüggés van a zöldmunka, a tenyészterület, valamint a fejtrágya hatásai között a termésmennyiség vonatkozásában. A kísérletben a szabadföldi intenzív termesztéstechnológiát alkalmaztunk, csepegtető öntözéssel, talajtakaró fóliával és kordonos támrendszer használatával. A növényeket egységesen 115 cm sortávval, 33, illetve 25 cm tőtávolságra telepítettük, fele-fele arányban részesültek heti egyszeri, illetve kétszeri fejtrágyázásban. Az időjárás következtében, főként a nyáron lehullott nagy mennyiségű csapadék és az általa okozott lehűlések hatására mintegy 30%-kal kevesebb termést tudtunk leszedni 2012-höz képest, vagyis elmondható, hogy a tojásgyümölcs, megfelelő öntözés és tápanyagellátás mellett az szárazabb nyarú évek perspektivikus növénye. A nagyobb tenyészterületen fejlődött növények átlagosan 15%-kal több termést hoztak, így az általunk használt fajtában rejlő potenciál kihasználásához, valamint a zöldmunkával alkalmazható megfelelő térállás kialakításához még további vizsgálatokra lenne szükség. A nagyobb fejtrágya adag azonban csekély mértékű eltérést okozott, végső soron annyit lehet megállapítani, hogy a nagyobb fejtrágya mennyiség hatására darabszámra kevesebb, de egyedileg nagyobb termések képződnek.
További vizsgálatokra lenne szükség, hogy megtudjuk, adott talajon, adott időjárási körülmények között a zöldmunka alkalmazásával milyen tápanyag-utánpótlási módok és trágyaféleségek jöhetnek számításba, hogy a növények terméshozatalát maximalizálhassuk.



